stanford-oval/wikipedia huggingface dataset:
פאיון
הערות שוליים

1 2  C. Patrignani et al. (Particle Data Group) (2016) and 2017 update: Particle listings – Light Unflavored Mesons
| חלקיקים בפיזיקה |
| --- | --- | --- |
| חלקיקים יסודיים | חלקיקים יסודיים |  |
| בוזונים | בוזוני כיול (פוטון • גלואון • בוזון W+ • בוזון W- • בוזון Z0) • בוזון היגס |  |
| קווארקים | למעלה (קווארק • אנטיקווארק) • למטה (קווארק • אנטיקווארק) • קסום (קווארק • אנטיקווארק) • מוזר (קווארק • אנטיקווארק) • עליון (קווארק • אנטיקווארק) • תחתון (קווארק • אנטיקווארק) |  |
| לפטונים | אלקטרון • פוזיטרון • מואון • אנטימואון • טאו • אנטיטאו • ניוטרינו • אנטיניוטרינו • ניוטרינו אלקטרוני • אנטיניוטרינו אלקטרוני • ניוטרינו מואוני • אנטיניוטרינו מואוני • ניוטרינו טאואוני • אנטיניוטרינו טאואוני |  |
| חלקיקים מורכבים | חלקיקים מורכבים |  |
| באריונים | נוקליאונים (פרוטון • נייטרון) • אנטיפרוטון • אנטינייטרון • היפרונים • באריון אקזוטי (פנטאקווארק) • הפטאקווארק • הקסאקווארק |  |
| מזונים | פאיון • קאון • אטא • פי • מזון D • מזון J/psi • מזון B • אופסילון • מזון אקזוטי (טטראקווארק) • Y(4140) |  |
| לא האדרונים | גרעין האטום • אטום • מולקולה • אטומים אקזוטיים (אנ') (מואוניום) |  |
| חלקיקים היפותטיים | חלקיקים היפותטיים |  |
| בוזונים | גרביטון • מזון אקזוטי • כדור גלואונים |  |
| פרמיונים | באריון אקזוטי |  |
| שותפי על | גרביטינו • לא גאוג'ינואים (ניוטרלינו • צ'רג'ינו) |  |
| אחרים | טכיון • מונופול מגנטי • פראון |  |
| --- | --- |
בקרת זהויות :  NLI: 987007550921505171  GND: 4174718-5  LCCN: sh85102318
פייפר ניבן

| --- | --- |

 לידה:  13 במאי 1991  (בת 33) קילברני, סקוטלנד
 שם במה:  דודרופ פייפר ניבן וייפר
 משקל:  95 ק"ג
 גובה:  1.73 מטר
 לאום:  סקוטי
 קריירה מקצוענית:  2008–הווה (כ־16 שנים)
 מאמנים:  דמיאן אוקונור מייקי וויפלאש
 ליגות:  WWE
 
קימברלי בנסון (באנגלית: Kimberly Benson; נולדה ב-15 באפריל 1978) הידועה יותר בשם הבמה שלה, פייפר ניבן היא מתאבקת סקוטית, המופיעה בארגון ההיאבקות WWE, בתוכנית סמאקדאון. היא מוכרת בעיקר בשל הופעותיה בארגוני ההיאבקות העצמאיים, שבהם הופיעה תחת שם הבמה וייפר.
קריירת היאבקות מקצועית

בנסון ערכה את קרב הבכורה שלה בגיל 18 במסגרת ארגון ההיאבקות הסקוטי Scottish Wrestling Alliance. לאחר מכן, היא עברה ליפן והתאבקה עבור ארגון ההיאבקות סטארדום. בשנת 2015, היא הפכה לאלופת הנשים הראשונה של Insane Championship Wrestling.
בנסון תחת שם הבמה פייפר ניבן, השתתפה בטורניר הנשים לזכר מאי יאנג של שנת 2017, כשהיא השיגה ניצחונות על סנטנה גארט בסיבוב הראשון ועל סרינה דיב בסיבוב השני, לפני שהודחה על ידי טוני סטורם בשלב רבע הגמר.
בשנת 2018, היא חזרה להתאבק עבור ארגון ההיאבקות World of Sport Wrestling, כשהתמודדה מול בי פריסטלי וקיי לי ריי בקרב משולש על אליפות הנשים של WOS, שבו ריי ניצחה.
קריירת היאבקות מקצועית > WWE > NXT UK‏ (2019–2021)

ב-27 במרץ בפרק של התוכנית NXT UK, ניבן ערכה את הבכורה שלה בארגון, כשהגיעה לזירה כדי להתעמת עם ריאה ריפלי לאחר הקרב שלה עם זאיה ברוקסייד, מה שהוביל לתחילתו של פיוד בין השתיים. ב-19 ביוני בפרק של התוכנית NXT UK, ניבן וריפלי השתתפו בקרב באטל רויא לאשר קבע את זהות המתאבקת אשר תתמודד על אליפות הנשים של NXT UK נגד טוני סטורם. בקרב הבאטל רויאל, ניבן הודחה על ידי זאיה ברוקסייד. ב-3 ביולי בפרק של התוכנית NXT UK, ניבן גברה על ריפלי. לאחר מכן, ניבן נקלעה לפיוד של ברוקסייד מול ג'יני וג'זי גייברט. השתיים הפסידו לג'יני וגייברט ב-17 ביולי בפרק של התוכנית NXT UK. שבוע לאחר מכן הן חברו לאלופת הנשים של NXT UK, טוני סטורם וביחד שלושתן הפסידו פעם נוספת, הפעם לג'יני, גייברט וקיי לי ריי. בחודש אוקטובר, ניבן נקלעה בעצמה לפיוד מהיר עם אותן ג'יני וגייברט. לאחר הקרב שלה מול איילה דאון ב-3 באוקטובר בפרק של התוכנית NXT UK, ג'יני וגייברט תקפו אותה מאחורי הקלעים, כשבשבוע לאחר מכן, ניבן ניצחה את גייברט בקרב המרכזי של התוכנית, זאת הודות להסחת דעת מצד יריבתה לשעבר, ריאה ריפלי. באירוע NXT UK TakeOver: Blackpool II, שנערך ב-12 בינואר 2020, ניבן כשלה בניסיונה לזכות באליפות הנשים של NXT UK לאחר שהפסידה לקיי לי ריי בקרב משולש אשר כלל בנוסף את טוני סטורם. ב-24 בספטמבר, ניבן כשלה פעם נוספת בניסיונה לזכות באליפות לאחר שהפסידה לקיי לי ריי. ב-15 באוקטובר, ניבן גברה על איילה דאון. ב-19 בנובמבר, ניתנה לניבן הזדמנות נוספת להתמודד על אליפות הנשים של NXT UK נגד האלופה, קיי לי ריי, הפעם במסגרת קרב ספירות בכל מקום, שגם בו הפסידה לאחר שהמתאבקת ג'יני הטיחה כיסא בגב שלה. ב-7 בינואר 2021, ניבן נחלה הפסד לג'יני לאחר שג'וסף קונרס הסיח את דעתה של ניבן במהלך הקרב. ב-11 במרץ, ניבן וג'ק סטארז ניצחו בקרב זוגות מעורב את ג'יני וג'וסף קונרס.
קריירת היאבקות מקצועית > WWE > Raw‏ (2021–היום)

ב-9 באוגוסט בפרק של התוכנית Raw, דודרופ הפסידה לאלכסה בליס. ב-27 בספטמבר בפרק של התוכנית Raw, דודרופ נענתה בחיוב לאתגר שהציבה שארלוט פלייר על אליפות הנשים של Raw, אך נחלה הפסד בקרב זה לאחר הסחת דעת מצד איווה מארי. ב-11 באוקטובר בפרק של התוכנית Raw, דודרופ גברה על נטליה בקרב הפותח של טורניר כתר המלכה הראשון בתולדות הארגון. שבוע לאחר מכן בתוכנית, דודרופ העפילה לשלב הגמר של הטורניר לאחר שניצחה בשלב חצי הגמר את שיינה בייזלר. באירוע היהלום שבכתר, שנערך ב-21 באוקטובר, דודרופ הפסידה בקרב גמר טורניר כתר המלכה לזלינה וגה. ארבעה ימים לאחר מכן בפרק של התוכנית Raw, דודרופ נחלה הפסד נוסף לאותה וגה. ב-13 וב-20 בדצמבר בפרק של התוכנית Raw, דודרופ הפסידה בקרבות יחידים לביאנקה בלאייר. ב-10 בינואר בפרק של התוכנית Raw, דודרופ ניצחה את ביאנקה בלאייר וליב מורגן בקרב משולש אשר קבע את הטוענת לכתר לאליפות הנשים באירוע הרויאל ראמבל. ב-7 בפברואר, ניבן גברה בקרב יחידים על ליב מורגן. ב-21 בפברואר וב-14 במרץ, היא הפסידה לביאנקה בלאייר בקרבות יחידים, בהתאמה. ב-30 במאי, היא נחלה הפסד נוסף, הפעם לאלכסה בליס.
חיים אישיים

ב-23 בספטמבר 2019 במסגרת יום הנראות הביסקסואלי, בנסון הודיעה שהיא ביסקסואלית. ב-22 בנובמבר של אותה השנה, היא התארסה. שבועיים לאחר מכן, בנסון הודיעה שהיא סובלת משיתוק על שם בל.
אליפויות והישגים

הישגים בארגון ההיאבקות Alpha Omega Wrestling - AOW
אליפות הנשים של AOW (פעם אחת)
הישגים בארגון ההיאבקות Association Biterroise de Catch - ABC
אליפות הנשים של ABC (פעם אחת)
הישגים בארגון ההיאבקות Fierce Females
אליפות Fierce Females (פעם אחת)
הישגים בארגון ההיאבקות Full Tilt Wrestling - FTW
אליפות הנשים של FTW (פעם אחת)
הישגים בארגון ההיאבקות Insane Championship Wrestling - ICW
אליפות הנשים של ICW (פעמיים)
טורניר אליפות הנשים של ICW‏ (2015)
הישגים בארגון ההיאבקות Preston City Wrestling - PCW
אליפות הנשים של PCW (פעם אחת)
הישגים בארגון ההיאבקות Pro-Wrestling: EVE
אליפות הנשים של Pro-Wrestling: EVE (פעם אחת)
הישגים במגזין ההיאבקות Pro Wrestling Illustrated - PWI
PWI דירג אותה במקום ה-37 מתוך 50 המתאבקות הטובות ביותר לשנת 2017
הישגים בארגון ההיאבקות Scottish Wrestling Entertainment - SWE
אליפות הדיוויזיה העתידית של SWE (פעם אחת)
הישגים בארגון ההיאבקות Showcase Pro Wrestling
גביע קלדוניאן (2014)
הישגים בארגון ההיאבקות World of Sport Wrestling - WOS
אליפות הנשים של WOS (פעמיים)
הישגים בארגון ההיאבקות World Wide Wrestling League - W3L
אליפות הנשים של W3L (פעם אחת)
הישגים בארגון ההיאבקות World Wonder Ring Stardom
אליפות האמנים של סטארדום (פעם אחת)  - עם HZK ואיאו שיראי
אליפות SWA (פעם אחת)
טורניר השלישיות (2019)  - עם אוטמי הישישיטה ובי פריסטלי
הישגים בארגון ההיאבקות World Wrestling Entertainment – WWE
אליפות 24/7 של ה-WWE‏ (פעמיים)
אליפות זוגות הנשים של ה-WWE‏ (פעם אחת)  - ביחד עם צ'לסי גרין
הערות שוליים

↑  ניבן מבשרת על נטיותיה המיניות בטוויטר
↑  בנסון מאורסת בטוויטר
↑  בנסון סובלת משיתוק על שם בל בטוויטר
עמילן

עמילן תירס (קורנפלור)
סליל עמילן
עֲמִילָן הוא ביופולימר, רב-סוכר המורכב מיחידות חוזרות של גלוקוז, והוא, יחד עם תאית, הם שתי התרכובות האורגניות הכי נפוצות בטבע. עמילן משמש לאגירת סוכר זמין בצמח לצורך הפקת אנרגיה כימית.
שימוש

בני אדם מסוגלים לעכל עמילן והוא משמש כמקור אנרגיה עיקרי למרבית אוכלוסיית העולם. העמילן שאוכלים בני האדם נמצא בעיקר בדגנים ובשורשים אכילים. מלבד היותו מקור אנרגיה, עמילן, ובמיוחד עמילן תירס, משמש בבישול להעלאת סמיכות רטבים.
בתעשייה עמילן משמש, בין השאר, לייצור דבקים, נייר וטקסטיל. העמילן הוא גם חומר תשמורת. אף שעמילן בנוי מיחידות גלוקוז, הוא אינו מתמוסס בקלות במים כמו הגלוקוז.
פרהיסטוריה והיסטוריה

בני אדם, בדומה ליונקים רבים אחרים, מעכלים עמילן על ידי פירוקו לחד-סוכרים באמצעות אנזים העמילאז, הנמצא ברוק ובלבלב. בכך ניתן להיווכח על ידי לעיסה ממושכת של לחם, כאשר לאחר מספר דקות מורגש טעמו המתוק של הגלוקוז. בני אדם קדומים, קרוב לוודאי בדומה לאבותיהם ההומינינים, אכלו מזונות מן הצומח המכילים עמילן. לדוגמה, שרידים מיקרוסקופיים של עמילן נמצאו בשיני ניאנדרטלים ובאבנים עליהן נכתש מזון.
צריכת העמילן אצל האדם גברה כתוצאה מן המהפכה החקלאית לפני כמה אלפי שנים, וישנן ראיות שהיא אף הוליכה לברירה טבעית ואבולוציה לעיכול יעיל יותר של עמילן. בגנום של האדם בימינו, בחברות הצורכות עמילן רב במזון, נמצאה נטייה למספר גדול יותר של עותקים של הגן AMY1, המקודד לאנזים העמילאז, וכתוצאה מכך לריכוז גבוה יותר של האנזים ברוק. ברירה מלאכותית דומה נמצאה גם בתהליך הביות של כלבי בית, והגדילה אצלם את מספר העותקים של הגן AMY2 (המקודד לעמילאז המופרש בלבלב אך לא ברוק), בהשוואה למספר העותקים בגנום של אבותיהם הזאבים, מה שאיפשר להם עיכול יעיל יותר של מזונות צמחיים עשירים בעמילן ממטבחו של האדם.
שימוש תעשייתי בעמילן התחיל במצרים העתיקה באלף הרביעי לפני הספירה כשהמצרים השתמשו בצמח גומא פפירוס לייצור פפירוסים לכתיבה. לאחר מכן, במאה ה-2 לספירה, התחילו הסינים לייצר נייר, שיש בו רכיבי עמילן רבים. התיאור הראשון להכנת עמילן נכתב על ידי המדינאי הרומאי קאטו הזקן בספרו "על החקלאות" (המאה ה-2 לפנה"ס).
בעת החדשה נעשה שימוש נרחב בעמילן ובתוצריו בעיקר בתעשיית הקוסמטיקה וענפים אחרים. בתקופה זו עיקר העמילן הגיע מתפוחי אדמה, אך החל מסוף המאה ה-19 התירס הוא המקור העיקרי לעמילן תעשייתי.
מבנה כימי

העמילן הוא תערובות של שתי פחמימות פולימריות רב-סוכריות, הנקראות עמילוז ועמילופקטין, שבתורן בנויות מגלוקוז. במרבית הצמחים כ-75% עד 85% מהעמילן מופיע בצורת עמילופקטין, אך יש גם יוצאי דופן דוגמת אפונה שבה תכולת העמילוז היא כ-50% עד 75% מהעמילן הכולל. גלוקוז הוא סוכר הבנוי מ-6 פחמנים. כשהגלוקוז מופיע בצורה טבעתית, הוא מסוגל ליצור קשרים כימיים עם יחידות גלוקוז נוספות. קשר זה נקרא קשר גליקוזידי. קשר זה נוצר דרך הקצה המחזר של הגלוקוז. הקצה המחזר נמצא תמיד בפחמן מספר 1. קשר זה נקרא 1–4 כי הפחמן מספר 1 של הגלוקוז הראשון נקשר לפחמן מספר 4 של הגלוקוז השני. כך, מסוגל הגלוקוז ליצור שרשרת ישרה דרך קשר בין הפחמן המחזר לפחמן מספר 4 בטבעת גלוקוז שכנה. אפשרות נוספת היא יצירת הסתעפות לשרשרת העיקרית כשהגלוקוז נקשר דרך הפחמן המחזר לפחמן מספר 6, הבולט החוצה מהשרשת הכללית. זהו קשר 1–6. בעמילן, קיימים קשרים 1–4 ו-1–6 מסוג אלפא בלבד, שבו החמצן בקשר הגליקוזידי פונה למטה (ראו איור).
עמילוז מורכב משרשרת ישרה עם קשרים מסוג 1–4 אלפא ומעט מאוד הסתעפויות בקשר 1–6 אלפא. עמילופקטין זהה לעמילוז במבנה הכימי וגם הוא יוצר שרשרת, אך יש לו הרבה יותר הסתעפויות בקשר 1–6 אלפא. ריכוז ההסתעפויות וגם היחס בין עמילוז לעמילופקטין משתנה בהתאם למין הצמח שמייצר את העמילופקטין. בגלל ההסתעפויות המעטות העמילוז יוצר שרשרות דחוסות יחסית ואילו עמילופקטין הוא הרבה פחות דחוס ממנו. יתרה מזאת, בעיכול המזון הרבה יותר קל לעכל עמילופקטין כי יש לו הסתעפויות רבות וכך לאנזימים יש מרחב פעולה גדול יותר המאפשר להם לפרק את המולקולות במהירות רבה יותר.
| תכונה | עמילוז | עמילופקטין |
| --- | --- | --- |
| מבנה כללי | כמעט ללא הסתעפויות | בעל הסתעפויות רבות |
| אורך שרשרת ממוצע (כמות יחידות גלוקוז בשרשרת עד הסתעפות) | 100–1,000 | 20–30 |
| דרגת פולימריזציה (כמות יחידות גלוקוז במולקולה) | 100–1,000 | 10,000–100,000 |
| צביעה עם יוד | כחול עמוק | חום-סגול |
סינתזה של עמילן

העמילן נוצר בכלורופלסטים המצויים בעלים ובגבעולים ירוקים. בצמחים מסוימים מיוצר בעמילופלסטים (ברקמות שאינן ירוקות).
עמילן בטבע

כל הזרעים מכילים עמילן המספק אנרגיה לזרע כאשר הוא באדמה ואינו מבצע פוטוסינתזה. ריכוז העמילן בזרעים הוא כ-60% עד 75%. עמילן מצוי גם בעלים, גבעולים, פקעות ושורשים. עמילן מספק 70%–80% מהקלוריות הנצרכות על ידי האדם בעולם והוא נצרך במזון טבעי וכתוסף מזון – הוא נייטרלי בטעמו, אך משפיע על המרקם ונותן סמיכות וקשיחות למזונות מסוימים.
מקור העמילן הנאכל על ידי האדם הוא בעיקר מדגנים.
שימוש תעשייתי בעמילן > עמלון בגדים

כאשר עמילן מהצומח מעורבב עם מים ומורתח ניתן להשתמש בו לעימלון בגדים. מעבר לאפקט האסתטי, תוספת העמילן לבד גורמת לכך שבוץ וזיעה לא נספגים בבד, אלא דבקים בעמילן דווקא, וכך גם נשטפים בקלות יחד איתן. לאחר הכביסה, ניתן לעמלן את הבגדים שוב באמצעות גיהוץ. במאה ה-19 ובתחילת המאה ה-20 היה אופנתי לחזק צווארונים ושרוולים של חולצות גברים ובתחתוניות של נשים.  כיום יש תרסיסי עמילן לבגדים.
שימוש תעשייתי בעמילן > סינתיזה של ציקלודקסטרין

ניתן להפיק מן העמילן באמצעות ראקציות אנזימטיות, סוגים שונים של ציקלודקסטרינים. הציקלודקסטרינים משמשים רבות בתעשיית המזון וכחומרי ספיחה לריחות רעים.
בדיקות לגילוי עמילן

כאשר מוסיפים תמיסה המכילה יוד לדגימה המכילה עמילן (במיוחד עמילוז), הדגימה משנה את צבעה לכחול כהה. אם הדגימה נטולת עמילן, צבע התמיסה נשאר צהוב-כתום. הסיבה לשינוי הצבע היא יצירת תרכובת קומפלקסית (complex) – היוד נכנס לתוך מולקולות העמילן.
לקריאה נוספת

Roy L. whistler, Eugene F. paschall (editors), Starch Chemistry and Technology, Academic press Ney York and London, 1965
J.A. Radley, Starch and its derivatives, Chapman and Hall, 1968
הערות שוליים

↑  Horton D. Preface. The two most abundant organic substances on Earth, cellulose and starch. Advances in Carbohydrate Chemistry and Biochemistry. 2010 ;64:xi-xiii. DOI: 10.1016/s0065-2318(10)64011-5.
↑  אמנדה הנרי, אליסון ברוקס ודולורס פיפרנו, Microfossils in calculus demonstrate consumption of plants and cooked foods in Neanderthal diets (Shanidar III, Iraq; Spy I and II, Belgium), Proceedings of the National Academy of Sciences 108, 2011-01-11, עמ' 486–491 doi: 10.1073/pnas.1016868108
↑  Perry, G. H. et al (2007). Diet and the evolution of human amylase gene copy number variation. Nature genetics, 39, 1256 - 1260.
↑  Axelsson, E. et al (2013). The genomic signature of dog domestication reveals adaptation to a starch-rich diet. Nature, 495(7441), 360–364.
↑  J.A. Radley, Starch and its derivatives, Chapman and Hall, 1968
p 66
| --- | --- |
בקרת זהויות :  NLI: 987007531594905171  BnF: cb12048827f (data)  GND: 4182793-4  LCCN: sh85127386  NKC: ph335377 
מולקולה של מלטוז המראה קצה מחזר (הקצה המופיע בצורת אלדהיד פתוח בצד ימין) הנמצא בשיווי משקל עם הצורה הסגורה וקשר מסוג אלפא, כשהחמצן פונה כלפי מטה.
המבנה הכימי של עמילוז
גרנולות עמילן חיטה צבועות ביוד (כחול)
דבק עמילן
פנטומס

| --- | --- |
 מקום הקמה:  לוס אנג'לס 
 תקופת הפעילות:  מ-2013 
 סוגה:  מוזיקת דאנס אלקטרונית 
 שפה מועדפת:  אנגלית 
 חברת תקליטים:  קזבלנקה רקורדס 
 phantomslive.com
 פרופיל ב-IMDb
 חברים
 קייל קפלן ויני פרגולה
 
פנטומס (באנגלית: Phantoms) הוא צמד מוזיקלי אמריקאי, המורכב מקייל קפלן וויני פרגולה.
קריירה

ב-25 בספטמבר 2015, הצמד הוציא את המיני-אלבום הראשון שלהם, Broken Halo.
ב-31 במרץ 2017, הצמד הוציא את אלבום האולפן הראשון שלהם, Phantoms. אחד מהשירים שנמצא באלבום, "Just a Feeling", שיצא בשיתוף פעולה עם הזמרת-יוצרת האמריקאית, וריטה (אנ'). השיר הגיע, בשיאו, למקום העשירי במצעד הדאנס/מיקס שואו איירפליי.
ב-2016, הצמד הוציא, בשיתוף פעולה עם סקיילר אסטין, את השיר "Call My Name".
ב-26 במאי 2017, הצמד הוציא, בשיתוף פעולה עם ג'ורג'ו מורודר, את השיר "Champagne, Secrets, & Chanel".
ב-3 באוקטובר 2018, הצמד הוציא, בשיתוף פעולה עם ונסה הדג'נס, את הסינגל "Lay with Me". השיר הגיע, בשיאו, למקום ה-24 במצעד הדאנס/מיקס שואו איירפליי ולמקום ה-39 במצעד שירי הדאנס/אלקטרוני.
ב-12 ביולי 2019, הצמד הוציא, בשיתוף פעולה עם אנה קלנדנינג, את הסינגל "Say It". השיר הגיע, בשיאו, למקום השמיני במצעד הדאנס/מיקס שואו איירפליי ולמקום השביעי במצעד שירי הדאנס/אלקטרוני הדיגיטלי.
ב-19 ביולי 2019, הצמד הוציא את אלבום האולפן השני שלהם, Disconnect.
ב-25 בספטמבר 2020, הצמד הוציא את הסינגל "Want To Know". השיר הגיע, בשיאו, למקום ה-23 במצעד הדאנס/מיקס שואו איירפליי.
ב-23 באוקטובר 2020, הצמד הוציא את המיני-אלבום השני שלהם, Moonlight.
דיסקוגרפיה > אלבומי אולפן

2017: Phantoms
2019: Disconnect
דיסקוגרפיה > מיני-אלבומים

2015: Broken Halo
2020: Moonlight
הערות שוליים

↑  Ohanesian, Liz (2015-03-04). "Electronic Duo Phantoms Got Out of Acting and Into the EDM Scene". L.A. Weekly. נבדק ב-2017-04-05.
↑  "Phantoms". Exclaim! (באנגלית). נבדק ב-2017-07-10.
↑  14, Estefany Gonzalez|June; Comments, 2017|0 (2017-06-14). "Review + Photos: Live 105 BFD". The Bay Bridged - San Francisco Bay Area Indie Music. נבדק ב-2017-07-10.{{cite web}}:  תחזוקה - ציטוט: numeric names: authors list (link)
↑  "Phantoms Talks Broken Halo and Their Distinct Brand of Dance Music". Magnetic Magazine (באנגלית אמריקאית). נבדק ב-2017-07-10.
↑  "Phantoms | Regency Ballroom | Review". נבדק ב-2017-07-10.
↑  "Hear Phantoms' Flirty New Single 'Just A Feeling,' Featuring Vérité". NPR.org. נבדק ב-2017-07-10.
↑  "Phantoms keeping their live shows, well, 'as live as possible'". Chicago Sun-Times (באנגלית). נבדק ב-2017-07-10.
↑  "Billboard Dance Chart Upstarts: Shallou, Phantoms & Dirty Pop". Billboard. נבדק ב-2017-07-10.
↑  "Phantoms – "Been Here Before"". Stereogum. 2017-03-03. נבדק ב-2017-07-10.
↑  "Phantoms ' 'Pulling Me In' Is Great Music About Bad Decisions: Exclusive". Billboard. נבדק ב-2017-07-10.
↑  "Skylar Astin Teams Up With Phantoms for Vibrant, Romantic 'Call My Name': Premiere". Billboard. נבדק ב-2017-07-10.
↑  "Giorgio Moroder teams up with Phantoms for breezy new song "Champagne, Secrets, & Chanel" — listen". Consequence of Sound (באנגלית אמריקאית). 2017-06-02. נבדק ב-2017-07-10.
↑  "Giorgio Moroder's still got it on "Champagne, Secrets, & Chanel" - EARMILK". EARMILK (באנגלית אמריקאית). 2017-06-05. נבדק ב-2017-07-10.
| --- | --- |
בקרת זהויות :  MusicBrainz: ba8140f6-8074-4c85-b57d-26d11677866f
פיטר הולטקוויסט

קרל אנדרס פיטר הולטקוויסט (בשוודית: Carl Anders Peter Hultqvist; נולד ב-31 בדצמבר 1958) הוא פוליטיקאי שוודי הפועל בשורות המפלגה הסוציאל-דמוקרטית, שר ההגנה של שוודיה מאז 3 באוקטובר 2014.
קריירה

בין 1989 ל-2006 היה הולטקוויסט פוליטיקאי מוניציפלי בעיר בורלנייה (אנ'), ב-2006 נבחר לפרלמנט השוודי כנציג המפלגה הסוציאל-דמוקרטית מטעם מחוז דלרנה, ובין השנים 2011–2014 כיהן כיו"ר ועדת ההגנה בריקסדאג.
עם כינון ממשלתו של סטפן לוון בראשית אוקטובר 2014, החליף את קארין אנסטרם (אנ') כשר ההגנה השוודי.
פול האבילאן

| --- | --- |

 לידה:  17 ביוני 1880 הרובע השמיני של פריז, צרפת 
 פטירה:  21 בדצמבר 1950 (בגיל 70) איזר-סור-קרס, צרפת 
 מקום קבורה:  איזר-סור-קרס 
 מדינה:  צרפת, ארצות הברית 
 מקצוע:  צלם, סופר 
 בן או בת זוג:  סוזן לליק-האבילן 
 צאצאים:  Nicole Maritch-Haviland, Jack Haviland 
 מידע חסיד אומות העולם
 פרסים והוקרה:  חסיד אומות העולם (20 בפברואר 2006) 
 קישורים חיצוניים
 יד ושם:  פול האבילאן
 
פול האבילאן (בצרפתית: Paul Haviland; ‏1880, פריז – 1950, פריז) היה צלם אמריקאי-צרפתי, סופר, מבקר אמנות וחסיד אומות העולם מצרפת. האבילאן היה מקורבו של אלפרד סטיגליץ ומחבריו של הזרם האמנותי Photo-Secession שביקש לקדם את ההתייחסות לצילום כאל אמנות נפרדת.
קורות חיים

אביו של האבילאן היה יצרן חרסינה בלימוז' ואמו הייתה בתו של מבקר האמנות פיליפ בורטי (אנ'). לימים היה האבילאן בעליו של מפעל החרסינה של אביו. הוא למד באוניברסיטת פריז ובהרווארד ועבד בניו יורק כנציג חברת החרסינה של אביו. בשנת 1908 הוא ואחיו פרנק, שהיה צלם, צפו בתערוכת רישומים של אוגוסט רודן, שם פגש בסטיגליץ. האבילאן החל לפקוד בקביעות את הגלריה, "291" והפך לאחד מתומכיה הכלכליים. הוא החל לכתוב בקביעות בעיתון הצילום של סטיגליץ. אחד מתצלומיו פורסם בעיתון, והוא הפך לעורך שותף וסייע בניהול הגלריה. במסגרת זו קיים בה מספר תערוכות של אמנים צרפתיים. מספר צילומים שלו זכו בפרסים ופורסמו בכתבי עת אחרים. האבילאן יזם את הפקתו של כתב עת חדש לצילום ששמו כשם הגלריה שבניהולה סייע, "291".
בשנת 1916 היה עליו לחזור לצרפת עקב בריאותו המידרדרת של אביו, שביקש ממנו לסייע בניהול מפעל החרסינה המשפחתי. שם נישא לסוזן לליק, בתה של מעצבת הזכוכית רנה לליק. הוא המשיך להתכתב עם סטיגליץ לעיתים תכופות, אך עקב נישואיו ומעורבותו הגוברת בניהול עסקי המשפחה בצרפת, מעולם לא חזר לניו יורק. אביו מת ב-1922 והאבילאן עבר לאיזר-סור-קרס (אנ') שם הקים כרם. האבילאן מת בפריז ונקבר באיזר-סור-קרס.
קורות חיים > פעילותו בתקופת השואה

בתקופת מלחמת העולם השנייה, לאחר כיבוש צרפת בידי גרמניה, סייע האבילאן לז'ורז' גבריאל פיקאר, צייר יהודי ובעל אות לגיון הכבוד, שחי באוברנה (Obernai) שבאלזס. בסוף המאה ה-19 סייע פיקאר לכלתו של האבילאן, רנה לליק (René Lalique), שהייתה אמנית זכוכית, להציג את יצירות הזכוכית והתכשיטים שלה בתערוכה פריזאית. ביולי 1940 ביקש פיקאר עזרה מהאבילאן. הוא ועוד 18 משפחות יהודיות גורשו מבתיהן על ידי הגסטפו. האבילאן הזמין אותו אליו, לאיזר-סור-קרס ולאחר מכן ללה מות (La Mothe) שבחבל הוט-מארן (אנ') שבצפון מערב צרפת. פיקאר הגיע לאיזר-סור-קרס בינואר 1941 ושהה במקומות אלה - איזר-סור-קרס ולה מות - עד מותו מהתקף לב בשנת 1943. בכך שאפשר לפיקאר היהודי להתגורר אצלו, עמד האבילאן בסכנת מוות עקב החוקים נגד מסתירי יהודים. בשנת 2006 הוכר האבילאן על ידי יד ושם בתור חסיד אומות העולם.
פאיאליט

| --- | --- |

 תכונות המינרל
 הרכב כימי:  Fe2SiO4
 מערך קריסטלוגרפי:  אורתורומבי
 צורת הגביש:  בדרך כלל גרגרי בחצץ של סחף נהרות או בסלעי וולקנים עשירים בברזל כמו כן במסה חסרת צורה, הגבישים מפותחים נדירים וצורתם פריזמות לוחיות שטוחות עד ריבועיות שפאותיהן מקווקוות המסתיימות בפירמידה כפולה.
 צבע:  צהוב חיוור, ענבר, ירוק צהבהב, חום ירקרק עד שחור (גוני ירוק בהירים מעידים על נוכחות מגנזיום שככל שריכוזו עולה יש להתייחס למינרל כאל פורסטריט)
 ברק:  זגוגי
 שקיפות:  שקוף עד שקוף למחצה
 פצילות:  טובה בשני כיוונים
 שבירה:  דמוית קונכייה
 קשיות:  7-6.5 בסולם מוס
 משקל סגולי:  4.392
 שרטוט:  לבן
 מינרלים נלווים:  קוורץ, ספינל, פלגיוקלז, כרומיט, מגנטיט, קריסטובליט, הורנבלנדה, אלמנדין ואוגיט
פאיאליט (Fayalite) הוא מינרל נזוסיליקטי (סיליקט במבנה דמוי איים) השייך לקבוצת האוליבין.
תכונות

נוסחת המבנה הכימי של פאיאליט טהור היא Fe2SiO4, והוא הקצה העשיר בברזל של האוליבין, שורת מינרלים איזומורפיים (כלומר תרכובות דומות בהרכבן), שבהן כמויות משתנות של מגנזיום וברזל. בקצה השני של השורה האיזומורפית מצוי הפורסטריט העשיר במגנזיום (Mg2SiO4). שורה איזומורפית נוספת קיימת בין הפאיאליט לטפרואיט (Mn2SiO4). יסודות נוספים כדוגמת ניקל, וסידן יכולים להחליף את המגנזיום והברזל באוליבין, אבל רק בכמויות זעירות כשהתופעה מתרחשת בטבע.
להרכבים מסוימים של פאיאליט ניתנו בעבר שמות ייחודים, שנפסלו אחר כך על ידי האגודה הבינלאומית למינרלוגיה.
הורטונוליט (Hortonolite) - שם שניתן באמצע המאה ה-19 למינרל שהרכבו נע מ-Fe1.5Mg0.5)2SiO4) ועד Mg1.5Fe0.5)2SiO4) (כלומר הוא בין פאיאליט לפורסטריט). המינרל קרוי על שם סילאס ר. הורטון (Silas R. Horton‏; 1881-1820), מינרלוג חובב ממדינת ניו יורק (מדינה).
קנבליט (Knebelite) - שם שניתן במאה ה-19 למינרל שהרכבו נע מ-Fe1.5Mn0.5)2SiO4) ועד Mn1.5Fe0.5)2SiO4) (כלומר הוא בין פאיאליט לטפרואיט). המינרל קרוי על שם קרל לודוויג פון קנבל (Karl Ludwig von Knebel‏; 1834-1744), משורר ומתרגם גרמני.
רופריט (Roepperite) – ניתן ב-1872 לפאיאליט שנמצא בסטרלינג היל שבניו ג'רזי. הרופריט מכיל בעיקר ברזל, אבל גם מגנזיום, מנגן ואבץ. המינרל קרוי על שם ויליאם רופר (William T. Roepper), שגילה את הגבישים השחורים של המינרל שנתיים לפני כן.
כמו שאר המינרלים בקבוצת האוליבין הפאיאליט מתגבש במערכת האורתורומבית (חבורת סימטריות מרחבית Pbnm) כשהפרמטרים של תא היחידה הם: Å‏a=4.798‏, b=10.387Å‏, c=6.055Å.
הפאיאליט מופיע בטבע בדרך כלל במקבצים גרגריים או חסרי צורה. גבישים מפותחים הם נדירים. צורתם פריזמות לוחיות שטוחות או דמויות תיבה, שפאותיהן מקווקוות, המסתיימות בפירמידה כפולה. גבישים תאומים נדירים, אבל כשהם מופיעים בשלושה (טרילינגים) נוצרת לעיתים צורת כוכב. הפאיאליט נשבר בצורת קונכייה. הקשיות של המינרל בינונית-גבוהה, 7-6.5 בסולם מוס, והמשקל הסגולי הוא בממוצע 4.4.
אופטית המינרל הוא דו-צירי שלילי והוא ניחן בשבירה כפולה. מקדם השבירה של הפאיאליט נע בין 1.82ל-1.87, והוא ניחן בדיכרואיזם (עד כמה משתנה צבע המינרל בהתאם לזווית בה מסתכלים בו) חלש. מזווית אחת הוא נראה צהוב-כתום, חום-אדמדם ומשתי הזוויות האחרות הוא נראה צהוב חיוור. צבעם של גבישי הפאיאליט נע מצהוב חיוור, ענבר, ירוק צהבהב, חום ירקרק עד שחור (גוני ירוק בהירים מעידים על נוכחות מגנזיום שככל שריכוזו עולה יש להתייחס למינרל כאל פורסטריט).
המינרל נתגלה לראשונה ב-1840 על ידי הכימאי הגרמני כריסטיאן גוטלוב גמלין (Christian Gottlob Gmelin‏; 1860-1792), וקרוי על שם המקום בו נתגלה, האי פאיאל (בפורטוגזית: ilha do Faial, באנגלית מתועתק שם האי כ-Fayal, ולכן תעתיק שם המינרל באנגלית הוא Fayalite) בקבוצת האיים האזוריים השייכים לפורטוגל. המינרל מצוי בסלעים הוולקנים המקומיים, אך הדוגמה עליה התבסס גמלין נלקחה כנראה מזיבורית של ספינה.
שימושים

בשל נקודת ההיתוך הגבוהה של הפאיאליט נעשה לעיתים שימוש בו בלבנים חסינות אש, וכחול לטש. גבישי פאיאליט, כמו מינרלים אחרים, נמכרים בחנויות לאספנים.